text: Endnu en kommune indfører afbrændingsforbud
  03 juli 2018 kl. 11.01
  Sønderborg indfører afbrændingsforbud som den sidste af de 14 syd- og sønderjyske kommuner.
  Onsdag morgen træder endnu et afbrændingsforbud i kraft. Det er Sønderborg Brand og Redning, der nu indfører afbrændingsforbud i hele Sønderborg Kommune som følge af den langvarige tørke.
  Forbuddet træder i kraft onsdag den 4. juli klokken 8.00 – samtidig med at et varslet afbrændingsforbud træder i kraft i Tønder, Aabenraa og Haderslev kommuner. Det gælder indtil videre.
  Dermed er samtlige kommuner i hele Syd- og Sønderjylland omfattet af afbrændingsforbud.
  Forbuddet gælder ifølge Sønderborg Brand og Redning afbrænding i det fri, afbrænding af bål, anvendelse af ukrudtsbrændere og anvendelse af grill i naturen.
  I private haver må der fortsat bruges både gas- kul-grill, forudsat at det sker på et fast, ikke brændbart underlag. 
  Ukrudtsbrændere må hverken bruges privat eller erhvervsmæssigt.
  
  